mteb/NusaParagraphTopicClassification huggingface dataset:
Jalan-jalan di mall atau pasar swalayan merupakan hobinye sebagian orang, kebanyakkannye sih ntu hobinye perempuan, ngeliat ngeliat doang hati jadi girang mata seger lagi rasanye tanpa harus beli ntu barangnye. Beberapa perempuan emang hobinye ntu die jalan-jalan ke mall tanpa harus belanja. Dengan ngeliat-ngeliat aje hati udeh girang, ya paling mentok kaga beli ape-ape tapi ngegares dah di mall. Tetapi buat sebagian lelaki pasti ngerasa ogah males buat nemenin istrinye jalan-jalan doang di mall tapi kaga beli ape-ape cuma keluar masuk toko aje gitu liat-liat laki-laki pasti ogah, tapi kalo cewe itu demen karena bagi aye pun berasa olahraga bisa jalan ribuan langkah.
Walaupun hanya sekedar pelatihan berpuasa aje, namun sebaiknye latihan puasa ntu tetep dilakukannye dengan lebih sungguh-sungguh. Hal ntu bertujuannye supaya anak dapet belajar bahwa sebuah pekerjaan serumit apepun perlu untuk dikerjakannye secara serius. Kite bisa memulai melatih anak kite untuk melakukannye berpuasa secara bertahap, ya ntu selama 3 hingga 4 jam di tahun pertamanye ntu anak mengenal puasa. Misalnye nih ye, kite suruh dah ntu anak kite puasa sampai jam 10 pagi, dan bertahap ampe jam 12 siang jika dirasa, ntu anak udeh cukup kuat di tahun kedua anak kite belajar puasa, selanjutnye kite latih dah die biar bisa puasanye full ampe beduk maghrib kaya kite. Kagak ngapa-ngapa jika pada jam-jam yang kite telah tentuin, ntu anak pengen ngegaresin ganyema, dan nyeruput minum sedikit, lalu melanjutkannye kembali sampe tiba waktu untuk berbuka. Kite dapet melatih ntu anak untuk berpuasa secara bertahap tentunye sesuai dengan kemampuan ntu fisik dan mental anak, karena tentunye kemampuan setiap anak beda-beda.
Nurul tibè di stasiun Sudirman sêkitar jêm 08.00. Diè jalan sêdikit kêdagar-dagar mênuju pintu kêluar stasiun karna kudu tibè di kantor jêm 08.30. Bêlon lagi kudu nunggu mètromini S 640 mênuju jalan Gatot Subroto, Jakarta Sêlatan. Sêkalinyè adè, jadi rêbutan pêgawè nyang laèn jugè. Ditambèh, jalanan nyang radè macêt. Akhirnyè, Nurul bêrhasil naèk mètromini sêkitar jêm 8.15 sêudèh gontok-gontokan dêngan parè pênumpang laèn. Pêgimanè gè situasi amè kondisinyè, Nurul sêlalu ngêgunèin jurus nyang samè wayah ngêgunèin transportasi massal, yakni kêmpèknyè sêlalu digèndong di dêpan sêmbari didêkêp. Kalo bisè, tangan dalêm posisi siap siagè ngêjagè arèa sêlèting kêmpèk biar têtêp kêtutup rapêt. Bênêr ajè, wayah posisi tangan Nurul masing ngêjagè amè bêradè di antarè sêlèting kêmpèk bagian dêpan nyang têrlêtak di bagian bawèh, diè ngêrasè sêlèting bêgêrak sêcarè pêrlahan. Wayah tangan si copèt mangkin jauh ngêgêrakin sêlèting kêmpèk, têlapak tangan mêrèka malah saling kêtêmu. Nurul bêrhasil nyomot tangannyè. Si copèt kaget amè natapnyè. Nurul langsung gêgêrawakan, "Copèt!"
Buat yang pade lagi mau ke Yogyakarta ada tempat wisata baru yang kudu wajib dicobain. Wisata Yogyakarta yang hits, namanye HeHa Ocean. Menikmati pagi atau siang atau malam di sini bersama orang-orang terkasih rasanye asyik sekali sembari ngeloneng dan ngegares. HeHa Ocean View berbeda dengan HeHa Sky View. Sesuai dengan namanye, HeHa Ocean View menawarkan pemandangannye lautan yang indah. Sementara HeHa Sky View menawarkan pemandangannye langit Jogja yang indah dilihat dari ketinggian. Ntu tempat lokasinye di Bolang, Girikarto, Gunungkidul, Daerah Istimewa Yogyakarta. Jalanannye menuju ke ntu lokasinye hanya bisa dilalui oleh motor atau mobil pribadi. Tapi jangan khawatir untuk rombongan besar dengan bis terdapat layanan Shuttle yang bisa dipesan. Memasuki lokasi ini di kala malam menjadi sensasinye tersendiri. Ntu tempat menawarkan aneka spot foto menarik bagi yang demen poto pasti girang banget kalo kemari. Dari mulai bangunan ala Santorini hingga balon udara semuanye bisa digunakan. Namun untuk berfoto di aneka wahana ntu, kudu merogoh kocek lagi dengan nominal antara Rp 10.000 sampai Rp 30.000 per orang. Dan untuk yang lapar dan haus jangan khawatir, HeHa Ocean View menyediakan banyak pilihan menu dan jenis restoran yang akan memanjakan anda biar bisa tetep ngegares karena bejibunnye aneka ganyeman.
Ide jualan sambel di marketplace udeh di setujuin ama Nyak, tapi kaga ke eksekusi juga karna blom sempet tuh ama dagangan sehari-hari aje udeh rame. Ya kalo lama-lama kaya gitu kan kaga bakal di mulai tuh jualan onlinenye. Akhirnye kite nyari karyawan lagi buat bantu bikin sambel botol, tapi buat sambel tetep Nyak nyang bikin sekalian bikin sambel buat dagang sehari-hari. Kemasan, nama, pemasaran, trus bikin toko onlinnye tuh semua aye nyang ngurus. Awal-awal si emang blom rame banget karna kan blom ade nyang tau. Ya namanyr jualan online, kite mesti sering-sering tuh nyang namanye posting dagangan kite biar orang-orang pada tau.
Kadang juga kite nemu kesulitan tuh, kalo awal penerimaan mahasiswa baru atau juga pas mau ada pertandingan antar jurusan juga suka kecot tuh. Masalah pertandingan nyang diundur terus lah, berebut lapangan buat latihan lah, macem-macem aja dah kejadiannye. Ya kalo kaya gitu kite mesti siapin kepala dingin tuh, biar kaga ada slek nih antar mahasiswa. Banyak juga soalnye mahasiswa nyang kaga mau diatur, trus nyang punyeng tuh panitia dah. Nah, sebagai penyelenggara ya mesti ngalah, mesti bisa mikir buat gimana caranye mecahin masalah. Kite juga kaga boleh berpihak ama salah satu nyang lagi bersitegang walaupun salah satunye tuh temen deket kite.
Kegiatan keagamaan di lakukan oleh setiap manusia yang beragama. Seperti halnye di sekolahan pun juga ada kegiatan keagamaannye. Misalnye di setiap sekolah Islam ada kegiatan membaca Al-Qur'an tiap pagi sebelum memulai pelajaran selama 30 menit. Kemudian nanti jam 10annye ade sholat Dhuha berjamaah, nantinye sholat dzuhur berjamaah, serta setiap sholatnye ntu selalu berjamaah. Biasanye juga tiap hari Jumat, di pertengahan jam anggota ekskul Rohis, Rohis adalah Rohani Islam pade keliling kelas buat mengajak kite semua buat beramal di hari Jumat. Kemudian selepas jam sekolah, walau pulangnye cepet tapi pade kaga boleh pulang dulu, jadi yang lakinye pade sholat Jumat, yang cewenye keputrian, keputrian itu semacam memberikan sedikit ilmu tentang agama yang di sampaikan oleh para senior anggota Rohani Islam di kelas bersama para siswi.
Yang namenye kerja di kantor, pastinye elu bakalan berinteraksi dan berhubungan sama orang yang banyak, entah enttu anggota divisinye elu, divisi lain, bahkan sampe kalangan manajerial dan klien. Walaupun emang kagak secara langsung, pastinye keterampilan interpersonalnye elu bakalan keasah dengan kerja kantoran yang elu jalanin. Misalnye aje kayak kemampuan berkomunikasi, entah verbal ataupun nonverbal, negosiasi, sampe keterampilan elu buat mahamin keadaan dan motivasi orang laen. Berinteraksi dengan orang laen secara terus-menerus pas elu kerja kantoran bakalan ngelatih dirinye elu. Jadinye elu bisa ade keterampilan interpersonal yang lebih bagus. Kagak cuma interpersonal aje, kerja di kantor bakalan asah keterampilan intrapersonalnye elu juga. Supaye elu bisa lebih mahamin diri sendiri, gimane cara kerja tercocok supaye pas sama elu, dan gimane sebaeknye elu atasin suatu kondisi. Selaen entu, elu juga bakalan punya beragam pengalaman yang berkaitan dengan posisi dan bidang usaha perusahaannye elu, dan bisa jadi lebih kreatif soalnye elu kudu bisa keluarin aneka ide elu ide-ide pas lagi kerja.
Abis nyobain tiga tempat makan dan keinget satu tempat makan di Tangerang itu, Saung Kurnia jadi tempat yang paling nyaman. Buat yang mau dateng makan ama keluarga, bisa banget cobain makanan dan tempat yang nyaman di Saung Kurnia. Nah, buat pedagang atawa yang punya resto, coba dibuat tempat yang nyaman kagak usah pake musik yang keras-keras. Sebenernya, tamu dateng buat bisa makan nyambi ngobrol ngalor ngidul ama keluarga ato temen-temennya. Kita sebagai pembeli juga bisa banget ngasih saran ke pedagang atawa ke pegawe restorannya. Kita bisa bilangin kalo pake musik yang ala kadarnya aja, yang penting makanan ama tempatnya bagus, pembeli bakal balik lagi. Apalagi, kalo harganya terjangko. Hehe.
Laper terus butuh nyang seger-seger bekuah? Enih, orang Betawi punye jawabannye. Ade namanye soto tangkar, mirip-mirip ame soto betawi, tapi di mulut rasanye lebih enteng gitu. Cara buatnye gampang bangat. Aye kasih tau. Buat bahannye, siapin 500 gr kikil, 2 liter aer, 250 cc santen kentel, ame minyak sayur. Buat bumbu alusnye, siapin 8 siung bawang merah, 5 cabe rawit, 5 siung bawang putih, 5 cabe merah, 1/2 sdt jinten, 1 sdt ketumbar nyang udeh disangre, 1 sdt merica, 2 ruas jahe, 1 ruas kunyit, 4 biji kemiri nyang udeh disangre, ame 2 ruas lengkuas. Buat bumbu laennye, siapin 1 1/2 sdm gula jawa, 3 biji daon salam, 1 sdt kaldu bubuk rasa sapi, 2 batang sereh nyang udeh digeprek, 3 biji daon jeruk, ame gula garem sebabarnye. Kalo pelengkapnye, siapin emping goreng, 1 batang seledri nyang udeh dicincang, bawang goreng, sambel cabe rawit, 1 biji tomat, ame daon bawang. Cara bikinnye, pertame tumis bumbu alus dulu. Kalo udeh, taro di wadah laen, terus rebus kikil ampe empuk. Misal udeh empuk, tuangin bumbu alus tadi ame bahan laennya. Terakhir, tuang santen, terus aduk bae ampe mendidih. Jadi, dah, bekuah nyang seger-seger.
Profesi yang berkaitan sama masakan entu beragam. Nah salah satunye adalah pedagang badogan. Elu tau “Ayam Penyet Cabe Ijo Aa Sipit” yang beken entu kagak? Lokasinye ade di seberang salah satu mall gede di Jakarta. Letaknye entu ayam penyet bareng sama pedagang masakan tenda laennye. Tapi di antara pedagang masakan laennye, pedagang ayam penyet entu paling banyak orang yang ngantre. Karena enyak aye penasaran, akhirnye kite pun nyoba beli beberape porsi. Nah pas aye dateng, yang ngantre udeh mulai banyak. Padahal ketiga pedagang ayam penyet entu masih siap-siap. Satu penjual nyiapin bahan-bahan, satunye lagi nyiapin peralatan-peralatan, dan satunye lagi nyiapin tenda. Nah pas udeh beres semuanye, mereka bagi-bagi tugas laennye. Satu pedagang ada yang khusus nyiapin nasi di bungkusan makanan sekaligus bagiin kertas antrian, satunye lagi ngegoreng ayam di wajan bagong, dan satunye lagi ngulek cabe ijo yang banyak bener. Makin lama, makin banyak yang ngantre. Emang ye, profesi yang berkaitan sama badogan kalo udeh beken pastinye bakal kayak begini nih, bener-bener dicari banyak orang.
Liburannya panjang nih, lantaran suami ambil cuti juga sampai tahun baru. Seperti bisa, saya liburan ke rumah mertua biar gratis tempat menginapnya hehe... Memang pas ada acara keluarga juga di Garut. Cerita-cerita liburan di Garutnya menyusul ya. Ini mah mau cerita liburan beberapa bulan lalu ke Bandung. Setelah saya cerita menginap dua malam di hotel DeJava, makan sore menjelang siang di Bakmi Apin Sukajadi, dan jalan-jalan ke Mall Paris Van Java, sekarang saya mau cerita tentang membeli oleh-oleh khas Bandung di tepi jalan. Tape yang satu ini berbeda dengan tape yang dijual di abang-abang keliling, lantaran lebih padat dan keras. Dijual kiloan, per kilonya Rp 10.000. Setelah beberapa hari, ada yang melunak, ada juga yang masih keras. Enak dimakan langsung atau ditambahkan ke dalam es campur. Bisa juga digoreng dengan tepung. Rasanya manis dan nggak asam. Terbuat dari singkong yang diberi ragi. Katanya sih, singkong yang dijadikan Peuyeum ini harus berumur 12 bulan.
Ade cerita tentang orang yang terdorong buat nyiapin dirinye untuk kondisi bencana alam yang bisa dateng kapan pun. Dari beragam pelatihan yang die ikutin, ternyata yang pertama entu adalah jangan panik. Kedua, kalo udeh kejadian, selametin diri sendiri dulu. Ketiga, peka dan amati lingkungan sekitar, selaen entu, pastiin ade jalur keluar terdekat. Keempat, bekelin diri dengan alat-alat keselamatan, perlengkapan darurat, dan pengetahuan tentang pertolongan pertama pada kecelakaan dan kegawatdaruratan. Setelah tau entu semua, die mulai nyiapin alat-alat dan obat-obatan P3K di rumahnye, serta cek kadarluasa. Abis entu, di rumahnye die juga nyiapin tas emergency yang isinye berbagai perlengkapan emergency, kayak P3K, penerangan, dokumen identitas, aer minum dan badogan yang kadarluasanye lama, lilin, korek api, anduk, pakean ganti, selimut, dan laennye.
Sêlaèn sêbagè alat komunikasi, hapè punyè banyak pitur nyang bisè dinikmatin pênggunènyè, mulè dari kamèra, pêrmaènan, ampè aksès intêrnèt. Tapi, pênêlitian ngunjukin bahwa pênggunèan hapè bêlêbihan bisè ngêbawè dampak nègatip bagi kêsèhatan sêsêorang. Têrjadinyè dampak nègatip hapè bêgantung padè intènsitas pênggunèannyè. Mangkin tinggi tingkat pênggunèan, mangkin tinggi jugè risiko gangguan kêsèhatan nyang ditimbulin. Dampak nègatip hapè nyang jugè umum dirasèin adalah gangguan molor, apèlagi padè orang-orang nyang udèh kêcanduan gawai. Sêlamè adè hapè di sêkitar kitè, sêring kitè pèngèn mêrèksa atau nanggêpin obrolan amè ngêbacè sesuatu ampè waktu molor gè kêlupèan. Sêlaèn ntu, sinar biru nyang dipancarin layar hapè bisè nahan produksi mèlatonin, yakni hormon nyang ngontrol siklus molor sêsêorang sêhinggè molor jadi têrasè lêbih susèh.
Bêrikut êni bêbêrapè lagu daèrah di Indonèsia nyang punyè maknè pêrjuangan. Pêrtamè, Caping Gunung nyang mêrupakan lagu Jawa Têngah nyang ngêgambarin pêrjuangan orang tuè dalêm ngasih sêgalènyè buat kêidupan bocahnyè. Sêlanjutnyè, lagu Yamko Rambè Yamko nyang ngêgambarin pêrjuangan daèrah pêdalêman wayah ngalamin pêrang antêrsuku. Abis ntu, adè Tanduk Majeng nyang mêrupakan lagu bêrbahasè Madura nyang nyêritèin sêbuah pêrjuangan nêlayan nêrjang ombak di laut buat nyari amè nangkêp ikan. Adè jugè Manuk Dadali, lagu bêrbahasè Sunda nyang nyêritèin sosok burung gagah pêrkasè lambang pêrjuangan bangsè. Têrakhir, lagu Butèt dari Sumatra Utara nyang nyêritèin kisèh sêorang ayah nyang lagi miluin pêrang gêrilya dan ngêrinduin bocah wadonnyè.
Waktu itu aye kaga sengaja nonton tv, trus liat ada orang nyang meninggal tapi kaga ketauan sebabnye apaan. Trus di otopsi juga kaga jelas tuh apa nyang bikin dir meninggal. Tapi, ada kemungkinan nih ofang meninggal gara-gara keracunan. Cuma keluarganur bingung kan kena keracunan apaan juga. Eh teryata gara-gara alat nyang ngatur suhu udara. Teryata kalo kelamaan dipake tuh barang tuh bisa bikin kite keracunan. Nah, dari situ kan kite belajar kalo pentingnye baca. Kalo udeh begitu kan kaga ade juga nyang bisa dilakuin. Alesannye cuma karna kaga males buat baca, trus efeknye jadi oanjang bahkan ngebahayain nyawa orang laen.
Jam tangan saat ini udeh semakin canggih dengan teknologi kekinian, hingga berubah nama menjadi smartwatch. kagak hanya ntu aje, kemudahan mengakses notifikasi seperti chat hingga media sosial dari smartphone kite kini udeh bisa diakses melalui alat ntu. Dilansir dari laman Britannica, saat komputer menyusut ukurannye tepatnye di abad ke-20, peralatan elektronik menjadi cukup kecil untuk dimasukkannye ke dalam jam tangan. Salah satunye jam tangan kalkulator pertama adalah Calcron (1975). Dimane memiliki tampilan sembilan digit. Kemudian pada awal 1980-an, salah satu brand jam tangan kenamaan memperkenalkan beberapa jam tangan dengan kemampuan komputasi. Hingga kini jam tangan pun kian mengikuti perkembangan teknologi, dan terlahirlah smartwatch yang jadi salah satu alat penting bagi sebagian orang. Public Relations Olike Indonesia, Anthoni Roderick mengatakan, keberadaan smartwatch tentu sangat membantu kite, apelagi jika bisa memanfaatkannye secara maksimal. Serta harganye pun juga bervariasi, ada pula yang terjangkau di angka mulai dari Rp300,000.
Jaman skarang bukan hanye orang tue nyang nyari duit. Anak mude ato pantaran mahasiswe kudu melek usahe buat nunjang mase idupnye. Kan kagak slamenye kite dapet bergantung ame orang tue. Pelajaran dari kejadian taun 2020 maren, bejibun orang nyang keilangan gaweannye. Buat die pade nyang kagak kreatip pastinye kebingungan dan kagak punye arepan idup. Padaal dunie bisnis di ranah gegares masih kebuke lebar. Kite bise ngebuat nyang gampang aje. Misalnye, bikin kripik singkong nyang modal singkong ame bumbu aje. Trus dititip ke warung-warung. Aye yakin pasti laku, karne pas waktu ntu kan lokdon kagak boleh kemane-mane, enaknye ntuh nyemilin nyang garing-garing.
Khutbah Jumat ntu hari ngebahas tentang mengagungkan perintah, dan larangannye Allah. Sesungguhnye Allah Subhanahu wa Ta’ala memerintahkannye kite dengan berbagai macam perintahnye, dan melarangnye dari berbagai macam larangannye. Hal ntu kagak lain adalah untuk kebahagiaannye hidup kite semuanye. Karena sesungguhnye perintah Allah semuanye maslahat, dan larangannye Allah pun semuanye mudharat bagi orang yang memikirkannye. Maka kewajibannye seorang hamba adalah untuk senantiasa bersungguh-sungguh memegang perintah Allah ‘Azza wa Jalla. Karena sesungguhnye ketika kita meremehkannye perintah-perintah Allah, dan kagak mengagungkannye perintah-perintah Allah Subhanahu wa Ta’ala, maka saat ntulah Allah Subhanahu wa Ta’ala pun remehkan kita. Karena semakin seorang hamba mengagungkan perintahNya, mengagungkan syariatNya, maka semakin hamba ntu agung dimata Allah ‘Azza wa Jalla. Tapi semakin seorang hamba meremehkan syariatNya, meremehkan perintah-perintah dan laranganNya, maka semakin ia pun remeh dimata Allah ‘Azza wa Jalla. Semakin seorang hamba tidak peduli dengan Allah, tidak peduli dengan agamaNya, maka Allah pun tidak peduli dengannya.
Televisi entu media massa elektronik yang fungsinye buat media informasi, edukasi, dan hiburan. Penemuan televisi juga dianggep sebagai terobosan yang ngubah dunia soalnye berperan sangat besar khususnye terkait nyampein informasi ke orang-orang. Di Indonesia pun industri televisi udeh ade sejak 4 Agustus 1962, bertepatan dengan terjadinye pesta pembukaan olahraga se-Asia IV atau Asian Games di Senayan. Selanjutnye, katenye entu televisi dibagi jadi dua jenis, ya entu televisi analog dan televisi digital. Televisi analog entu televisi yang ngodein informasi gambar dengan variasiin voltase dan frekuensi dari sinyal. Ade pun televisi digital entu adalah televisi yang pake modulasi digital dan sistem kompresi buat nyebarluasin video, audio, dan sinyal data ke pesawat televisi. Sebenernye masih panjang sih. Nyok deh baca lebih lanjut lagi!
Indonèsia punyè banyak potènsi wisatè alam. Kêanèkaragaman ntu bisè jadi dayè tarik dèwèk bagi parè pêlancong, baik lokal atau asing. Banyak têmpat wisatè alam nyang bêlon lamè ini piral di mèdia sosial. Tujuan orang-orang bêrwisatè karang êni karna miluin trèn têmpat wisatè ntu dari poto-poto nyang piral di mèdia sosial. Piralnya têmpat wisatè ntu bisè jugè datêngin dampak-dampak nyang mungkin ajè bisè ngêrusak karna pêngunjung nyang ngêbêludak. Sêbênêrnyè bukan salèh orang nyang miralin têmpat wisatè, tapi orang nyang nyaba kê têmpat wisatè ntu tanpè mêratiin lingkungan sêkitar. Asal pêngunjung bisè ngêjagè pêrilaku amè kagak buang sampah sêmbarangan, têmpat wisatè alam yang piral karna kêindèhannyè kagak bakal rusak.
Kalo melipir ke Yogjakarta kaga pernah absen ama yang namanya makan gudeg. Rasanya khas yang berpadu antara manis ama gurih ditambah isian yang gugah selera. Olahan satu ini tuh udah jadi ciri khasnya masakan yang ada di Yogyakarta, karena orang yang ke Yogya pasti yobain yang namanya gudeg. Mau wisatawan dari Indonesia kek, mancanegara sekalipun pasti ga luput nyobain makanan ini. Lauk-lauk yang disuguhin juga lengkap dah ada telor, ada ayam, ada sayur nangka. Olahan gudegnya juga kaga digoreng-goreng tapi masak ampe airnya surut jadi menu sehat juga buat segala kalangan, dari tua ampe muda juga kaga ada pantangan. Selaen enak juga sehat kan olahan gudeng tuh.
Pialè Duniè 2022 digêlar padè 20 Nopèmbêr 2022 dan bêrakhir padè 18 Dèsèmbêr 2022. Wayah malêm pinal Pialè Duniè 2022, di rumèh Sira ngadèin nonton barêng têmên-têmênnyè. Di sono ramè bangêt suasanènyè, amat têrasè kêangêtan pêrtêmênan malêm ntu. Sêlaèn nonton bola, sêbêlonnyè mêrèka udèh janjian buat ngêbêli bêbêrapè gayêman, madangan, amè minuman di swalayan têrdêkêt. Sêbêlon siaran Pialè Duniè dimulè, mêrèka maèn gim dulu biar mangkin ngêramèin suasanè, misalnyè maèn kartu rèmi, uno, bahkan mêrèka ampè tarohan nêbak pêmênang Pialè Duniè taun êni. Siaran pinal Pialè Duniè 2022 êni dimulè sêkitar pukul 22:00 WIB dêngan tim nasional Argèntina lawan tim nasional Prancis. Akhirnyè, pêrtandingan dimênangin amè Argèntina.
Badui mêrupakan kêlompok masarakat adat Sunda di wilayah pêdalêman Kabupatèn Lêbak, Propinsi Bantên. Kêidupan mêrèka masing amat tradisional, têrutamè dalêm mêrtahanin sênjatè khasnyè, yaitu bêdog. Bêdog artinyè golok. Mêrèka sêlalu ngêbawènyè kê manè ajè, apèlagi kalo pêgi kê kêbon bisè dijadiin sêbagè alat pêranti nêtêk atau mangkas sêsuatu. Adènyè bêdog êni ngêjadi salèh atu bukti kêsaktian suku Badui. Pêngêjèan bêdog kagak bolèh sêmbarangan. Suku Badui kudu mêratiin tanggalan sêbêlon ngêjè bêdog, yakni disêsuèin amè pênanggalan Sunda. Kalo salèh tanggal atau kagak sêsuè amè waktu nyang udèh ditêntuin sêjak jaman nènèk moyang, nantinyè kualitas amè hasil bêdog nyang udèh dikêjè kagak bakal muasin, bahkan bisè jadi malèh gagal.
Sêdêkah diambil dari kata bahasè Arab, yakni 'shadaqah', bêrasal dari katè 'sidq' nyang bêarti 'kêbênêran'. Sêdèkah punyè banyak jênis, di antarènyè adalah sêdêkah matèri amè sêdêkah nonmatèri. Sêdêkah matèri êni contohnyè duit, barang, amè ngasih madang sêsamè makhluk ciptèan Allah Swt. Kalo sêdêkah nonmatèri êni contohnyè èlmu pêngêtahuan, ngêringanin masalèh orang laèn, amè mèsêm. Jênis sêdêkah nyang laèn adalah jariyah, contohnyè wakap nyang bisè dimanpaatin sêbagè masjid atau sêkola. Pahalè ntu bakal têrus ngalir kêpadè pêmbêri wakap sêlagi masarakat bisè têrus ngêrasèin manpaatnyè. Bêbêrapè kêutamèan sêdêkah di antarènyè adalah, sêdêkah kagak ngurangin hartè, bisè ngapus dosè, amè bisè ngêlipêtgandèin pahalè.
Kalo ude ade niat mao jualan dari rume, mao apepun ide jualan ntu; makanan, barang, jase, ato ape aje nyang benilai jual, kite kudu mikirin mateng-mateng soal ke depannye. Ade beberape tips buat nyang mao mulai jualan dari rume. Petame, pastiin ente ude punye mental buat kagak takut gagal. Mental enih penting biar kalo gagal, ente terus punye semanget buat bejuang. Kedue, belajar care ngelola ame administrasi nyang bae. Enih jadi dasar biar nanti cuannye juge kagak kecampur-campur ame pendapetan pribadi. Ketige, penting, neh, cari ide nyang sesuai ame minat ente. Kalo demennye masak, ye, jualan dari rumenye makanan aje, jangan malah buke jasa nyuci motor. Seneng kagak, keteken pas ngejalanin iye. Keempat, tentuin target penjualan ente. Target kagak melulu soal cuan nyang didapet, tapi lebi ke pisi misi dari jualan ente aje. Kelime, itung-itung butuh modal berape. Nyang teliti ngitungnye, biar kagak kurang ato malah kelebihan gede. Terakhiran, baca tren pasar biar tau kek mane ame kapan mulai jualannye nyang bagus.
Pas lebaran, beras ketan terkenal same hargenye nyang nglambung tinggi. Entah orang-orang ngebelinye mao dibuat ape. Tapi, orang betawi nyang biasenye brebut beras ketan. Ade nyang buat uli, gemblong, ato pun nyang laen. Walopun nglambung tinggi, beras ketan tetep diborong ame orang nyang demen numbuk. Cume atu bahan nyang ditambah make kelape parut bise jadi santapan nyang ngenyangin. Beras ketan nyang udeh di kukus make dendeng, trus dicampur make kelape nyang udeh di kukus juge. Tinggal numbuk make tenage. Trus dibentuk make daon pisang. Bentuknye ade nyang lonjong, ade nyang bunder-bunder, ade nyang kotak mungil. Ituh sesuke hati nyang buat.
Sekarang tuh aye bersyukur, perempuan ama laki tuh udeh kaga dibedain banget dah. Dari kerjaan, trus ampe olahraga tuh perempuan udeh punya wadah masing-masing. Jadi kaga kaya dulu tuh perempuan tertindas banget ama laki-laki. Tapi, pas aye kecil juga aye ngerasain, kalo jadi anak perempuan ama laki tuh masih ada beda-bedainnye. Mangkanye aye pas kecil tuh ada pikiran pengen jadi anak laki karna saking irinye knapa laki-laki tuh bisa bebas ngapain aja. Kaga cuma itu, kalo ngelakuin hal nyang salah juga bakal dibilang bener aje, trua dimaklumin gitu. Alesannye tuh namanye juga anak laki, begitu tuh ampe aye apal dah dengernye.